Njewotwisne zastaranje z energiju gmejnu wulce wužaduje
Njebjelčicy (JK/SN). Studija k móžnosćam njewotwisneho a naslědneho zastaranja z energiju ma być hač do kónca lěta zakónčena. Wona je zakład a zdobom směrnica k zwoprawdźenju energijoweho koncepta Njebjelčanskeje gmejny. Hižo dźesać lět zaběraja so w njej zhromadnje z fachowcami z temu njewotwisne zastaranje z energiju.
Wčera wječor witaše Njebjelčanski wjesnjanosta Tomaš Čornak (CDU) fachowcow z wobdźělenych institucijow a mnohich zajimcow na informaciske zarjadowanje k temje energija. Zarjadowanje wotmě so tež online, tak zo mějachu mnozy składnosć, so na přewšo zajimawym a informatiwnym wječoru wobdźělić. Čornak wuzběhny we witanskich słowach wažnosć studije před pozadkom wobstajnje stupacych płaćiznow za energiju a hladajo na změnu strukturow we Łužicy. Nětko je načasu zapřijeć tež wobydlerjow do prócowanjow. Wšako chcedźa jich njewotwisnje a po dobrych kondicijach z energiju zastarać.
slv_Latn slv_Latn szl_Latn